**Ny varebilsuddannelse**

Fra den 1. juli 2019 er der krav om en særlig chaufføruddannelse for at køre erhvervstransport med varebiler. Kravet omfatter en grunduddannelse samt efteruddannelse hvert femte år, hvor der erhverves et såkaldt varebilschaufføruddannelsesbevis (VUB).

Kravet gælder for de varebilschauffører, der kører med gods for fremmed regning, og hvor godset vejer mere end 11 kg. pr. stykgods (kolli) i en varebil eller et vogntog (varebil med anhænger) på over 2.000 kg til og med 3.500 kg tilladt totalvægt.

Nye varebilschauffører, som er omfattet af reglerne, skal gennemføre den grundlæggende uddannelse på 3 dage, før de må køre efter den 1. juli 2019.

Varebilschauffører, der kan dokumentere mindst to års beskæftigelse som varebilschauffør, er fritaget fra grunduddannelsen, men er omfattet af kravet om 2-dages efteruddannelse. For disse chauffører er der lavet en 5-årig overgangsordning for, hvornår de skal have gennemført efteruddannelsen, som afhænger af chaufførens fødselsdato.

Læs mere om de to uddannelser på [www.amukurs.dk](http://www.amukurs.dk)

Læs mere om ordningen her <https://www.varebilskrav.dk/Krav-til-varebilschauffoerer>